- మదుపరుల సంఖ్య పెరగడం లేదు..
- 1000 కంపెనీలపై వేటు..
- అక్రమ కార్యకాలాపాలను సహించం
- బీఎస్‌ఈ ఎండీ, సీఈఓ ఎ.కె.చౌహాన్‌
చెన్నై: 'బాంబే స్టాక్‌ ఎక్స్ఛేంజీ' (బీఎస్‌ఈ) వేదికగా మోసాలకు పాల్పడుతున్న దాదాపు 1000 సంస్థలు, వ్యక్తులపై ఉచ్చు బిగించాలని బీఎస్‌ఈ యాజమాన్యం భావిస్తోంది. ఇందులో భాగంగా వాటిని జాబితాలో నుంచి తొలగించాలని యోచిస్తోంది. బీఎస్‌ఈని పన్ను ఎగవేతలకు, ఇతర మోసాలకు వేదికగా ఉపయోగించుకోవడాన్ని తాము సహించేది లేదని సంస్థ ఎండీ సీఈఓ ఆశీష్‌ కుమార్‌ చౌహాన్‌ అన్నారు. వీటిని నియంత్రించడానికి క్రమంగా చర్యలు తీసుకుంటున్నట్లు ఆయన తెలిపారు. దాదాపు 1000 సంస్థలను డీలిస్ట్‌ చేయనున్నట్లుగా వివరించారు. 'తమిళనాడు పెట్టుబడిదారుల' సిల్వర్‌జూబ్లీ వేడుకల్లో పాల్గొన్న ఆయన ప్రసంగిస్తూ ఈ సంస్థలను తొలగిచడం అనేది మదుపరి వ్యతిరేక చర్య కిందకు వస్తుందంటూ పలు ఇండస్ట్రీ అసోసియేషన్ల వారు తమకు లేఖలు రాసినట్లుగా ఆయన తెలిపారు. వాటి గురించి తెలియకుండా ఆయా సంస్థలలో మదుపరులు పెట్టుబడులుపెట్టి మోసపోతే ఎవ్వరు బాధ్యత వహించాల్సి ఉంటుందని ఆయన ప్రశ్నించారు. అందుకే తాము వాటిని ట్రేడింగ్‌ నుంచి దూరంగా ఉంచాలని భావిస్తున్నట్లు తెలిపారు.
మదుపరుల సంఖ్యలో వృద్ధిలేదు..
గత రెండు దశాబ్దాల కాలంలో భారత జీడీపీ చాలా రెట్లు పెరిగిందని ఆయన వివరించారు. ఇదే కాలంలో దేశంలో మధ్య తరగతి ప్రజలు కూడా పదింతలు పెరిగారని ఆయన అన్నారు. అయితే 1993లో ఎంత మంది మదుపరులు ఉన్నారో.. 2015లో కూడా వారి సంఖ్య దాదాపు సమానంగానే ఉన్నట్లు తెలిపారు. మదుపరుల నమ్మకం పొందలేకపోవడమే ఇందుకు కారణమని ఆయన అన్నారు. ప్రభుత్వ బాండ్లను కూడా ప్రజలకు నేరుగా అందుబాటులో ఉంచడం వల్ల ప్రజలు వాటిలో పెట్టుబడులు పెట్టేందుకు ముందుకు వస్తారని ఆయన అభిప్రాయపడ్డారు. ఇందుకోసం తాము ఆర్‌బీఐ, సెబీ, ఆర్థిక శాఖతో సంప్రదింపులు జరుపుతున్నట్లు తెలిపారు. ఇదే జరిగితే ఇప్పుడు రెండు శాతంగా ఉన్న మదుపరుల పెట్టుబడులు రానున్న 20 ఏళ్లలో 20 శాతానికి పెరుగుతుందని ఆయన విశ్లేషించారు.
మీ స్నేహితులకు రికమెండ్ చెయ్యండి